Լամարա Ճղոնիա

**Լամարա Գրիգորիի Ճղոնիա** (, ), վրացի խորհրդային օպերային և կամերային երգչուհի (քնարական-կոլորատուրային սոպրանո), մանկավարժ։ ԽՍՀՄ ժողովրդական արտիստ (1976)։

## Կենսագրություն
Լամարա Ճղոնիան ծնվել է 1930 թվականի դեկտեմբերի 27-ին Բաթում քաղաքում։ 1956 թվականին ավարտել է Թբիլիսիի կոնսերվատորիայի երգեցողության դասարանը Գ. Գոգիչիձեի ղեկավարությամբ (նախկինում սովորել է Վ. Կաշակաշվիլիի մոտ)։

1956-1960 թվականներին և 1968 թվականից Թբիլիսիի Զաքարիա Փալիաշվիլիի անվան օպերայի և բալետի թատրոնի մեներգչուհի է։ 1960-1968 թվականներին եղել է Կիևի օպերայի և բալետի թատրոնի մեներգչուհի։ Ելույթներ է ունեցել Մեծ թատրոնում, Լենինգրադի Ս. ԿԻրովի անվան օպերայի և բալետի թատրոնում։

Զբաղվել է համերգային գործունեությամբ։ Նրա կամերային երգացանկն ընդգրկում էր վրացի, ռուս ու արտասահմանյան կոմպոզիտորների շուրջ 400 ստեղծագործություններ։ Համերգներ է տվել նաև արտասահմանում (Ռումինիա, Բուլղարիա, Ճապոնիա, Չեխոսլովակիա, Ֆինլանդիա, Իտալիա, Կանադա, Պորտուգալիա, Իսպանիա, Գերմանիա, Հունգարիա, Ավստրիա, Շվեյցարիա և այլն)։

1976 թվականից դասավանդել է Թբիլիսիի կոնսերվատորիայում (1987 թվականից պրոֆեսոր է)։

Եղել է ԽՍՀՄ Գերագույն խորհրդի 10-րդ գումարման պատգամավոր (1979-1984)։

1996 թվականից Լամարա Ճղոնիան ապրում է Մադրիդում (Իսպանիա) իր կրտսեր աղջկա՝ օպերային երգչուհի (սոպրանո) Էթերի Լամորիսի (Eteri Lamoris) հետ։ Այնտեղ նա շարունակում է իր մանկավարժական գործունեությունը։ Նրա ավագ դուստրը՝ Նաթելա Նիկոլին, նույնպես օպերային երգչուհի է։

## Ճանաչում և մրցանակներ
* Վոկալիստների Մ. Գլինկայի անվան համամիութենական մրցույթի մրցանակակիր (3-րդ մրցանակ, Մոսկվա, 1960) 
* «Պրահայի գարուն» միջազգային երաժշտական փառատոնի վոկալիստների մրցույթի մրցանակակիր (1960)
* Օպերային երիտասարդ երգիչների միջազգային մրցույթի մրցանակակիր (3-րդ մրցանակ, Սոֆիա, 1963)
* «Մադամ Բատերֆլայ» միջազգային մրցույթի մրցանակակիր (2-րդ մրցանակ, Տոկիո, 1967, Չիո-Չիո-սանի դերերգի լավագույն կատարում)
* Ուկրաինական ԽՍՀ վաստակավոր արտիստ (1963)
* Վրացական ԽՍՀ ժողովրդական արտիստ (1970)
* ԽՍՀՄ ժողովրդական արտիստ (1976)
* Ուկրաինայի ժողովրդական արտիստ
* «Պատվո նշան» շքանշան (1974)
* Նախագահական մրցանակ «Շող» (Վրաստան, 2011)
* Թամար թագուհու շքանշան (Վրաստան, 2011)
* Սուրբ Վարվառայի շքանշան (Ուկրաինական ուղղափառ եկեղեցու մոսկովյան պատրիարքություն, 2011)
* «Կրեդո» 12 ճաճանչով աստղ - «հասարակության զարգացման գործում ունեցած ներդրման համար» («Грандов рейтингов и номинаций» (ГРИН) հասարակական կազմակերպություն, 2011)
* «Cigno D'Oro» մրցանակ (Իտալիա, 2011)
* մեդալներ

## Դերերգեր
* «Դաիսի», Զաքարիա Փալիաշվիլի – *Մարո*
* «Աբիսողոմ և Էթերի», Զաքարիա Փալիաշվիլի – *Էթերի*
* «Եվգենի Օնեգին», Պյոտր Չայկովսկի – *Տատյանա*
* «Իոլանտա», Պյոտր Չայկովսկի – *Իոլանտա*
* «Տրավիատա», Ջուզեպպե Վերդի – *Վիոլետա*
* «Մադամ Բատերֆլայ», Ջակոմո Պուչչինի – *Չիո-Չիո-սան*
* «Ցարի հարսնացում», Նիկոլայ Ռիմսկի-Կորսակով – *Մարֆա*
* «Սևիլյան սափրիչ», Ջոակինո Ռոսսինի – *Ռոզինա*
* «Մանոն», Ժյուլ Մասնե – *Մանոն*
* «Ռիգոլետտո», Ջ. Վերդի – *Ջիլդա*.

## Ծանոթագրություններ

Կատեգորիա:20-րդ դարի օպերային երգչուհիներ
Կատեգորիա:ԽՍՀՄ ժողովրդական արտիստներ
Կատեգորիա:Խորհրդային երգչուհիներ
Կատեգորիա:Խորհրդային օպերային երգիչներ և երգչուհիներ
Կատեգորիա:Ուկրաինական ԽՍՀ վաստակավոր արտիստներ
Կատեգորիա:Վրացական ԽՍՀ ժողովրդական արտիստներ
Կատեգորիա:Վրացի երգչուհիներ
Կատեգորիա:Վրացի սոպրանոներ
Կատեգորիա:Վրացի օպերային երգիչներ